सब उसकी तस्वीर के सामने हाथ जोड़ फूल चढ़ा रहे हैं। अफ़सोस जता रहे हैं। भगवान इसकी आत्मा को शांति दे कह रहे हैं। आत्मा तड़प रही है ये क्या माजरा है ये कैसा तमाशा है। जीते जी कोई साथ नहीं था अकेले ज़िंदगी का सफर तय किया और आज इतनी भीड़ लगी है। कितनों के तो नाम तक याद नहीं हैं शायद पहचान नहीं रही , कभी बात ही नहीं की जो आज रिश्ते नाते निभाने को फल फूल भी लेकर आये हैं। मांगने पर कांटें भी उधार नहीं देते यही। शोक सभा हो रही है मगर शोक नदारद है , ये आंसू ये रोना धोना आज किस काम का। मुझे रुलाते भी थे रोने भी नहीं देते थे , खुश रहो कहते भले थे खुश रहने देते नहीं थे। ख़ुशी देख कर जलते रहे और आज खुश हैं मगर दुखी बने हुए हैं। मंच पर जो लोग भली भली बातें कर रहे उनकी निगाह भी सामने जमाराशि पर है , और कह रहे हैं माया साथ नहीं जाती मोह माया को छोड़ दो। मरना सच है जीना झूठ बात तो ठीक है बस जो समझा रहा खुद उसी को समझ नहीं आती। ये सब नहीं जानते रूह सब देख रही है और समझ रही है , बेचैन हो रही है और चाहती है ये सब बंद हो। भगवान से यही तो कहा था जो मेरे अपने हैं उनका हाल बता दो तो भगवान इस जगह लेकर आये , मगर खुद नहीं रुके इक पल को भी बाहर दरवाज़े पर छोड़ कर चले गये। भगवान नहीं देख पाते ये सब , झूठी और दिखावे की विनती खुदा इस आत्मा को शांति देना स्वर्ग देना। मन में तो कुछ और है , कोई सोचता है ज़रूर नर्क गयी होगी इसकी आत्मा। कोई सोचता है यकीन ही नहीं होता ज़िंदा नहीं है कहां आसानी से मरते हैं ऐसे लोग। भगवान के साथ भी छल कपट होता है भरी सभा में। भगवान नहीं समझ सके ये सब किस मकसद से किया जाता है , मरने के बाद बहुत कुछ जीते जी कुछ भी नहीं।